Na podlagi 14. člena Zakona o višjem strokovnem izobraževanju (Ur. list RS št. 86/2004), na podlagi 6. člena Pravilnika o priznavanju predhodno pridobljenega znanja v višjem strokovnem izobraževanju (Ur. list RS št. 20/2010) ter v skladu s Skupnimi smernicami in standardi v postopkih priznavanja predhodno pridobljenega znanja v višjem strokovnem izobraževanju, ki jih je Strokovni svet za poklicno in strokovno izobraževanje sprejel na 124. seji, 9. 7. 2010, je študijska komisija Višje strokovne šole na 3. redni seji v študijskem letu 2010/11, dne 1. 6. 2011, sprejela

**MERILA ZA POSTOPEK PRIZNAVANJA**

**PREDHODNO PRIDOBLJENEGA ZNANJA**

**SPLOŠNA NAČELA**

**1. člen**

**(vsebina)**

Ta merila se uporabljajo v Višji strokovni šoli v postopkih priznavanja predhodno pridobljenega znanja, ki si ga je posameznik pridobil s predhodnim formalnim in neformalnim izobraževanjem ter z delom.

**2. člen**

**(nekateri uporabljeni pojmi)**

S pojmom priznavanje predhodno pridobljenega znanja poimenujemo vse postopke ugotavljanja, preverjanja in potrjevanja predhodno pridobljenega znanja.

Znanje, spretnosti, veščine, kompetence v teh merilih so enotno poimenovane s pojmom znanje.

V besedilu je z izrazom študent opredeljena oseba, ki je vpisana na IC Piramida Maribor, Višjo strokovno šolo kot študent rednega ali izrednega študija in ima status študenta.

V besedilu se uporabljajo moške slovnične oblike, mišljene pa so tako ženske kot moški.

**SMERNICE PRI PRIZNAVANJU PREDHODNO PRIDOBLJENEGA ZNANJA**

**3. člen**

**(načini pridobivanja znanja, ki se upoštevajo pri priznavanju)**

Študentu se lahko prizna:

* znanje, pridobljeno v formalnih izobraževalnih programih,
* znanje, pridobljeno v neformalnih programih izobraževanja oz. usposabljanja,
* znanje, pridobljeno z delom.

**4. člen**

**(enakovrednost standardov znanja)**

Višja strokovna šola študentom prizna predhodno pridobljeno znanje, če le-ti lahko izkažejo, da njihovo znanje po vsebini, obsegu in zahtevnosti v celoti ali deloma ustreza splošnim ciljem in predmetno ali modularno specifičnim kompetencam, ki so določene s študijskim(-i) programom(-i), ki ga izvaja Višja strokovna šola ne glede na to, kje in kako jih je študent pridobil.

Pri presoji enakovrednosti znanj se ne primerja le obsega predhodnega izobraževanja (npr. števila ur posameznega predmeta), temveč se primerja obseg vloženega dela ter informativne in formativne cilje, predvsem pa pridobljeno znanje. Prav tako ni pomembno ujemanje v poimenovanju predmetov ali modulov.

**5. člen**

**(minimalni obseg priznavanja znanja)**

Najmanjša enota, ki se priznava v programih višjega strokovnega izobraževanja, je znanje, ki ustreza 1 kreditni točki ali zaokroženo znanje, ki je enakovredno obsegu vsaj 25 do 30 ur študentovega dela.

**6. člen**

**(listine za dokazovanje pridobljenih znanj in spretnosti)**

Pridobljena znanja se dokazujejo:

* z javnimi listinami, potrdili in drugimi listinami,
* z izdelki, s storitvami, z objavami in drugimi avtorskimi deli študentov,
* z ustreznimi referencami o znanju, pridobljenim z delom.

Študent lahko predloži javne listine, potrdila in druge listine ne glede na to, pred kolikimi leti so bile izdane. Izjema so listine, ki imajo vpisan rok veljavnosti (npr. licenca).

Višja strokovna šola lahko zavrne starejše listine, potrdila ali druge listine, če oceni, da ne izkazujejo sodobnega znanja, lahko pa kljub ustrezni listini iz tega razloga določi dodatno preverjanje znanja.

**7. člen**

**(priznavanje znanja, pridobljenega v kreditno ovrednotenih formalnih programih izobraževanja)**

Študentu, ki se je predhodno izobraževal v študijskem programu višjega strokovnega izobraževanja ali v študijskih programih višje ravni zahtevnosti, se lahko priznajo že pridobljene kreditne točke.

Podlage za priznavanje so:

* javna listina ali potrdilo o opravljenih študijskih obveznostih, v katerem je zapisano število pridobljenih kreditnih točk,
* študijski program, ki ga je študent obiskoval in
* predmetni katalogi znanja.

V primeru, da gre za priznavanje znanja iz programov višjega strokovnega izobraževanja ali študijskih programov višje ravni zahtevnosti, ki v času izvajanja programa še niso bili ovrednoteni s kreditnimi točkami, se zraven pridobljenih znanj, upošteva tudi spodnja pretvorba:

* 4 KT – predmeti, ki imajo od 48 do 54 kontaktnih ur;
* 5 KT – predmeti, ki imajo od 60 do 72 kontaktnih ur;
* 6 KT – predmeti, ki imajo od 72 (nad 40 ur predavanj) do kontaktnih 84 ur;
* 7 KT – predmeti, ki imajo 96 kontaktnih ur.

**8. člen**

**(priznavanje znanja, pridobljenega v formalnih programih izobraževanja, ki niso kreditno ovrednoteni)**

Študent lahko zaprosi za priznavanje znanja, pridobljenega v formalnih programih izobraževanja, ki niso ovrednoteni s kreditnimi točkami. V tem primeru Višja strokovna šola primerja pridobljeno znanje v drugih programih v primerjavi z višješolskim študijskim programom.

Podlage za priznavanje so:

* listine o uspešno opravljenem izobraževanju,
* izobraževalni program, ki ga je študent obiskoval in
* opis pridobljenih znanj.

**9. člen**

**(uveljavljanje opravljenih študijskih obveznosti na podlagi predhodnega dogovora med višjimi šolami in študenti)**

Med študijem na eni višji strokovni šoli lahko študent na osnovi predhodnega dogovora med dvema ali več višjimi strokovnimi šolami opravi posamezne študijske obveznosti na drugih višjih strokovnih šolah. Postopek za priznavanje tako opravljenih študijskih obveznosti se uredi v pisnem dogovoru med višjimi strokovnimi šolami in študentom.

**10. člen**

**(priznavanje znanja v neformalnih programih izobraževanja oz. usposabljanja)**

Podlaga za priznavanje neformalno pridobljenega znanja so listine o uspešno opravljenem izobraževanju oz. usposabljanju in izobraževalni program, ki ga je študent obiskoval. V primeru, da iz listin, ki jih predloži študent, ni mogoče ugotoviti, ali je bilo njegovo znanje preverjeno oz. če študent listine o uspešno zaključenem izobraževanju oz. usposabljanju ali izobraževalnemu programu sam ne more predložiti, Višja strokovna šola presodi, ali tako vlogo študenta zavrne ali pa študentu omogoči preverjanje znanja v skladu z 12. členom teh meril. Postopek, ki se mu zdi najprimernejši, določi nosilec(-i) predmeta ali strokovni aktiv.

**11. člen**

**(priznavanje znanja, pridobljenega z delom)**

Študent lahko zaprosi tudi za priznavanje znanja, pridobljenega z delom. Podlaga za priznavanje so potrdila o praktičnem usposabljanju z delom ali potrdila o sodelovanju pri izvedbi projektov, predloženi izdelki, objave in druga avtorska dela, ki so nastala v neformalnem izobraževanju ter delovne izkušnje oz. delovna doba na ustreznem področju. V takem primeru nosilec predmeta odloči, ali bo njegovo znanje preveril na načine, določene v 12. členu teh meril, ali pa bo ocenil izdelke oz. storitve, ki jih je študent predložil kot dokaz, da obvlada določeno znanje oz. preveril ustreznost delovnih izkušenj, razvidnih iz delavske knjižice oz. uradnih evidenc ali potrdil.

**12. člen**

**(preverjanje in ocenjevanje predhodno pridobljenega znanja)**

Nosilec(-ci) predmetnega področja ali strokovni aktiv, ki ga je študijska komisija pozvala, da poda strokovno mnenje o predhodno pridobljenemu znanju, presodi vlogo ter vsa priložena dokazila. Če se na osnovi te presoje odloči, da je potrebno preveriti predhodno pridobljeno znanje, izbere način preverjanja in ocenjevanja znanja, ki je glede na cilje in standarde znanja, ki naj bi se preverjali, najprimernejši. Kraj in čas preverjanja uskladi v sodelovanju z Referatom za študijske in študentske zadeve.

Preverjanje in ocenjevanje lahko poteka na naslednje načine:

* z intervjujem, zagovorom ali pogovorom,
* z zagovorom, v ta namen pripravljene seminarske naloge, projekta ali izdelka,
* s praktičnim preizkusom, demonstracijo, nastopom in simulacijo,
* z ustnim oz. s pisnim izpitom.

Po končani strokovni presoji dokazil oz. preverjanju in ocenjevanju predhodno pridobljenega znanja predmetni nosilec(-ci) ali strokovni aktiv svoje ugotovitve zapiše v obrazec »Strokovno mnenje o predhodno pridobljenem znanju«, ki ga odda študijski komisiji.

**POSTOPEK PRIZNAVANJA PREDHODNO PRIDOBLJENEGA ZNANJA**

**13. člen**

**(sestavine postopka predhodno pridobljenega znanja)**

Postopek priznavanja predhodno pridobljenega znanja obsega:

* informiranje in svetovanje,
* oddajo vloge študenta v predpisanih rokih,
* obravnavo vloge,
* oblikovanje osebne mape študenta,
* morebitno preverjanje predhodno pridobljenega znanja
* pripravo pisnega strokovnega mnenja nosilca(-ev) predmeta oz. strokovnih aktivov,
* izdajo sklepa o (ne)priznavanju s strani študijske komisije in
* morebitno pritožbo študenta.

Postopek od prejema popolne vloge študenta do izdaje sklepa o (ne)priznavanju mora biti končan najkasneje v dveh mesecih od datuma, ko študent vloži popolno vlogo.

**14. člen**

**(postopek izvedbe priznavanja)**

Študent posreduje vlogo za priznavanje predhodno pridobljenega znanja na predpisanem obrazcu, skupaj z zahtevanimi dokazili v Referat za študijske in študentske zadeve.

Študijska komisija v posameznem študijskem letu obravnava vloge za priznavanje predhodno pridobljenega znanja v treh rokih.

* 1. rok: vloge oddane do 5. novembra,
* 2. rok: vloge oddane do 5. februarja,
* 3. rok: vloge oddane do 5. aprila.

Vlogo za priznavanje prostoizbirnega modula ali predmeta, ki se izvaja v 2. letniku študija, mora študent rednega študija vložiti v 1. letniku študija v enem treh razpisanih rokov za oddajo.

Študijska komisija oceni vsa dokazila v obliki listin ter izdelke in storitve, ki jih študent predloži kot dokaz, da ima določeno znanje. V ta namen študent predloži izdelek, ki ga je izdelal izven študijskega procesa ali pred vključitvijo v izobraževanje ali predloži dokumentacijo o storitvi, ki jo je opravil oz. predloži dokumentacijo, iz katere so razvidne delovne izkušnje in znanje. Študent mora nedvoumno dokazati, da je izdelek ali izpeljana storitev v resnici njegovo delo.

Študijska komisija glede na vlogo in priložena dokazila, v kolikor oceni, da je to potrebno, določi nosilca(-ce) predmetnega področja ali strokovni aktiv ter jih zaprosi za strokovno mnenje. Sestavni del strokovnega mnenja je tudi izvedba morebitnega preverjanja predhodno pridobljenega znanja, o čemer se pozvani samostojno odločijo in podajo svoje mnenje najkasneje v roku 1 meseca od zaprositve za pripravo strokovnega mnenja.

Študijska komisija na osnovi vloge, dokazil in morebitnega strokovnega mnenja nosilca predmetnega področja oceni predhodno pridobljeno znanje in o tem izda študentu pisni sklep, najkasneje v roku 2 mesecev, od datuma vložitve popolne vloge.

**15. člen**

**(vsebina vloge in nepopolna vloga)**

Vsebina popolne vloge je določena z obrazcem PRIZ.

Vloga je nepopolna, če na vlogi niso izpolnjeni vsi podatki in če vloga ni podpisana ter če priložena dokazila niso ustrezno evidentirana (žigi, podpisi, dokazano avtorstvo …). V tem primeru se študenta pisno pozove, da dokumentacijo v 8 dneh dopolni, v nasprotnem primeru je vloga nepopolna in se jo zavrže.

**16. člen**

**(naloge strokovnih delavcev v postopku)**

Referentka za študijske in študentske zadeve prejeto vlogo označi z datumom prejema in jo posreduje študijski komisiji. Prav tako usklajuje morebitni datum in kraj preverjanja in ocenjevanja predhodno pridobljenega znanja z nosilcem(-ci) predmeta ali strokovnim aktivom.

Študijska komisija na svoji seji pregleda vloge. Študenta, ki je oddal nepopolno vlogo, pisno pozove k dopolnitvi. Če presodi, da potrebuje za svojo oceno strokovno mnenje nosilca(-e) predmetnega področja ali strokovnega aktiva, zaprosi zanj.

Nosilec(-ci) predmeta ali strokovni aktiv, ki ga študijska komisija zaprosi za izdelavo pisnega strokovnega mnenja in za morebitno preverjanje in ocenjevanje znanja, opravi vse postopke in predloži študijski komisiji svoje strokovno mnenje najkasneje v roku 1 meseca od zaprositve za pripravo strokovnega mnenja ter se na povabilo študijske komisije tudi udeleži seje študijske komisije.

**17. člen**

**(način informiranja in svetovanja študentom)**

Študenti si potrebne informacije o priznavanju predhodno pridobljenega znanja pridobijo na spletni strani šole, na informativnih sestankih in na oglasni deski. Svetovanje študentom je na voljo v času uradnih ur v referatu, tekom celotnega postopka priznavanja predhodno pridobljenega znanja.

**18. člen**

**(obravnava vloge)**

O vlogi študenta sklepa študijska komisija na podlagi izoblikovanih strokovnih mnenj in ko je študent opravil morebitno preverjanje znanja.

Študijska komisija sklepa s strokovnim konsenzom.

**PRAVNO VARSTVO ŠTUDENTOV**

**19. člen**

**(pritožba študenta na sklep)**

Študent se lahko v 8 dneh po prejemu sklepa študijske komisije o priznavanju predhodno pridobljenega znanja pritoži ravnatelju Višje strokovne šole.

Pritožba se vloži pisno. V pritožbi mora biti naveden razlog pritožbe.

**20. člen**

**(odločanje o pritožbi)**

Ravnatelj mora o pritožbi študenta odločiti v 30 dneh in študentu izročiti pisni sklep o pritožbi.

Pisni sklep o pritožbi študenta je dokončen.

**VELJAVNOST MERIL**

**21. člen**

**(veljavnost meril)**

Merila stopijo v veljavo s 1. oktobrom 2011.

**22. člen**

**(spremembe meril)**

Ta merila se lahko spremeni ali dopolni po postopku, ki velja za njegov sprejem. Predloge za njegove spremembe ali dopolnitve dajejo ravnatelj Višje strokovne šole, člani študijske komisije in člani komisije za kakovost.

Predsednica študijske komisije:

mag. Neva Malek